Senojo elementoriaus istorija

Reda Kiselytė

Rokiškio Juozo Tumo- Vaižganto gimnazijos bibliotekos vedėja

esė

Laiko žaizdre liepsnoja dienos... Prabėgęs laikas jau istorijos dalis. Sklaidau senojo elementoriaus puslapius. Tai žinių ir mokyklos simbolis. Laikas ir susiklosčiusios aplinkybės išaugino popieriaus raukšles, o viršelio ir titulinio puslapio jau nebeišliko... Nebeišliko ir leidimo metų. Gaila... Elementoriuje prabyla į mane žvelgiančios raidės ir sakiniai. Jie paprasti, nuoširdūs, jautriai suvirpinantys kiekvieno skaitytojo širdį. Laikas dar nepajėgė pakeisti elementoriaus iliustracijų spalvų tik popierius jau dūlėja, gelsta, matosi užtiškusio rašalo dėmelės. Tai knygos savininko palikti ženklai... Visa tai jau istorija.

Verčiu puslapį po puslapio... Dar daugiau surandu informacijos iš praeities. Nuo vartymo susidėvėję puslapiai, liudijantys, kad ne vienas moksleivis pradėjęs savo skaitymus nuo kuklaus elementoriaus, dabar tikriausiai jau parašė prasmingą savo gyvenimo istoriją.

Apie dabartį kalbėti paprasčiau, o apie praeitį byloja rašytiniai šaltiniai, filmuota medžiaga, išlikę liudininkai. Rokiškio gimnazijos kūrimosi istorija nuėjo sudėtingą šimto metų gyvavimo tarpsnį. Keitėsi santvarkos, o kas besuskaičiuos kiek pertvarkų įgyvendinta švietimo sistemoje... Keitėsi kartos, abiturientų laidos. Tokie jau gyvenimo dėsniai, kad kiekviena karta ieško savo kartos žmonių ir prisimena būtent tą praėjusį etapą.

Rengdama šį straipsnį sąmoningai vengiau minėti įžymiuosius gimnazijos mokytojus, vadovus, daug gyvenime prasmingų ir kilnių darbų nuveikusius mokinius. Apie tai jau kalbės gimnazijos jubiliejui parengta knyga „Rokiškio Juozo Tumo-Vaižganto gimnazijai – 100“.Ši gimnazija – atverstas pirmasis elementorius iš kurio kūrėsi kitų švietimo įstaigų gyvenimai, istorijos...

Mūsų gyvenimai prasidėję nuo paprasto elementoriaus augino sparnus kilniems darbams, susitikimams, naujų idėjų sklaidai. Taip jau susidėliojo gyvenimo kubeliai, kad nemažai laiko teko bendrauti su Lietuvos ekonomistu, kraštotyrininku Venantu Mačiekumi. Pasiūlęs idėją, kad kelių žmonių darbo grupė padirbėtų Panevėžio apskrities archyve dėl Rokiškio miesto švietimo įstaigų knygos rengimo, į komandą pasiūlė ir mane. Archyve darbas buvo įdomus. Informaciją rinkome trijų žmonių komanda. Tuometinis Rokiškio r. savivaldybės mero pavaduotojas Egidijus Vilimas ir Rokiškio Juozo Tumo – Vaižganto gimnazijos „Romuvos“ padalinio archyvarė Janina Bunevičienė ir šio straipsnio autorė. Šiandien žvelgiant į archyvo dokumentus ne vienas dokumentas sukėlė juoką, kiti išliko kaip plika statistika, dar kiti buvo persunkti to laikmečio ideologija. Rašytiniai dokumentai jau tapo to laikmečio istorija. Iš mūsų surinktos medžiagos gerbiamas Venantas informaciją dėliojo į knygą.

Įvairių detalių derinimas su gerbiamu Venantu tęsėsi daugiau kaip metus. Teko giliau pažinti šį žmogų. Prisiminiau vieną pokalbį apie jo kartos žmones. Mano pašnekovas teigė: „Gyvenime išliko teisingieji, dori ir atsakingi žmonės. Skundikai ir kiti nedorėliai iškeliavo į Amžinybę...“ Šis pokalbis su gerbiamu Venantu mano atmintyje išliks visam gyvenimui.

Iš senojo elementoriaus puslapių atėjusi ir ši diena... Aš pati prisimenu kaip mokiausi iš Marijos Gylienės ir Laimos Jakubauskienės elementoriaus „Vyturėlis“. Dar prieš mokyklinius metus teko vartyti pokario metų elementarių „Saulutę“. Šiandien jau daug kas kitaip. Gyvename informacinėje visuomenėje, mūsų protus užvaldė technologijos. Prisimenu šviesios atminties teatro ir kino aktoriaus Antano Šurnos pasakytą frazę: „Nebe ta Lietuva, nebe ta...“ per režisieriaus S. Vosyliaus videofilmą pagal rašytojo Juozo Paukštelio trilogiją „Čia mūsų namai“. Tai reiškia, kad ir gyvenimas nestovi vietoje. Jis su savo akcentais jau rašo kito šimtmečio istoriją, paryškindamas pasiekimus ir praradimus, skaudulius ir netektis. Nuolat reorganizuojamos miesto mokyklos, pasėjo daug netiesos ir sumaišties sėklų, bet tai galbūt ir yra gyvenimas. Jis mums kartais parodo pačius aštriausius kampus, o mes savo darbu ir atsakomybe profesionaliai mokame nuglūdinti jo kampus ir eiti tolyn. Drąsiai ir atsakingai verta eiti jau vien todėl, kad gimnazijoje dirbantys žmonės atsako už ateitį, už jaunų žmonių gyvenimus. Kai baigiau rengti šią esė, Rokiškio Juozo Tumo- Vaižganto gimnazijoje vyko šurmulys prieš šimtmečio jubiliejų. Tokiomis progomis dažniausiai susikoncentruojame į labai svarbius įvykius, reiškinius, o paprastesni akcentai tarsi nublanksta, bet iš smulkmenų nulipdome pačius gražiausius molinius indus...

Į „Amerikos lietuvį“ parašiau trumpą informaciją apie artėjantį gimnazijos šimtmetį ir kaip tik paminėjau, kad lapkričio mėnesį gimė rašytoja, JAV visuomenės veikėja Alė Rūta, kuri taip pat mokėsi prasmingą jubiliejų pasitinkančioje gimnazijoje. Jai būtų sukakę 103 metai... Alės Rūtos kilnūs darbai gyvi ir šiandien. Gimnazijos

„Romuvos“ padalinio bibliotekai dovanotų rašytojos ( jai autografuotų) leidinių kolekcija gyvena. Su ja nuolat supažindinami ne tik gimnazijos bendruomenės nariai, bet ir atvykę svečiai. Po išspausdintos informacijos

„Amerikos lietuvyje“ gavau ne vieną padėkos telefoninį skambutį, elektroninį laišką. Atrodo tai tik trumpa informacija spaudos leidinyje, internetinėje erdvėje, bet ji daro stebuklus... Rokiškio krašto žmonėms gera žinia apie jų kraštą ir žmones yra labai brangi.

Pradžiugino ir dar vienas faktas. Palaikau ryšius su tuometinės Juozo Tumo- Vaižganto vidurinės mokyklos buvusia absolvente Rasa Žaržojūte. Kai rašiau šią esė, tuo metu viename laiške su miela Rasa dalinomės informacija apie šios dienos aktualijas. Parašiau, kad artėja gimnazijos šimtmečio jubiliejus. Elektroniniame laiške ji man parašė: „Antanas Vagonis buvo mano muzikos mokytojas, choro vadovas, direktoriaus pavaduotojas. Jaunutis buvo tada kai aš mokiausi, pilnas idėjų ir entuziazmo. Mums, mokiniams, buvo labai geras mokytojas, teisingas žmogus... Kaip aš mėgstu sakyti, mokytojas – kibirkštėlė. Jam viskas buvo įdomu, gražu visur jo pilna. Tai išskirtinis, ypatingas žmogus“.

Manau, kad Rokiškio r. savivaldybės meras A. Vagonis dabar gauna dar daugiau laiškų, skambučių telefonu ir padėkų iš savo buvusių mokinių. Kažkada išauginti pozityvumo daigai dabar jau išaugo ir sunokino vaisius, o jie augo šeimose, pasisemti iš pirmojo elementoriaus, išmokti ir brandinti mokyklos suole...

Sklaidau senų rankraščių, dokumentų kopijas, laiškus, tikslinu faktus internetinėse svetainėse, raštiniuose šaltiniuose. Kai pildžiau šią esė informacija, gavau dar vieną elektroninį laišką. Jame gyveno užfiksuotos mokyklos gyvenimo akimirkos. Iš senų fotografijų dvelkė praeitis, o to laikmečio savita ir originali meninė raiška užfiksavo mokinių, mokytojų veidus, grimasas, įvykius, reikšmingas akimirkas. Už išliekamąją vertę turinčias fotografijas dėkoju Rokiškio Juozo Tumo- Vaižganto gimnazijos direktorės pavaduotojai Jolantai Juodinytei. Šiandien į fotografijas jau žvelgiame kitaip, kaip į istorinės praeities kadrus, kurie dvelkia vieniems nerūpestingos vaikystės, kitiems – praėjusios jaunystės dvasia. Tai jau istorija... Iš mokyklinio suolo išėjusi į gyvenimą...

Tokios istorinės gaidos liejasi iš seno elementoriaus... Gaila, kad jau ir puslapiai nebevisi, bet jis toks artimas sielai, brangus ir dvelkiantis rašytojo, spaudos darbuotojo, pedagogo, dvasininko Juozo Tumo- Vaižganto dvasia. Laiko žaizdre liepsnoja dienos...

Publikuota 2018 11 18